《送张倩归衡岳》
宋代·胡寅

鄙人丽丹书，分合堕荒杳。
玉郎胡为来，高谊云共眇。
一年常惜日，四序乃过鸟。
安能久相留，话别情太悄。
离筵亦何有，瘴雨对蛮醥。
羞以蛙与蛇，茹以芹及蓼。
相将丹荔熟，怅望剥绛皎。
爱君温克姿，不被欢伯绕。
缅怀君祖烈，德粹学甚窈。
乃翁才情富，未试嗟折夭。
早交论金兰，晚契托萝茑。
雇惭兼金赠，聊用苦语晓。
发身在求仁，此理悟者少。
人虽处尘世，心盍度尘表。
凌霄而俛睨，万物孰不小。
规模要宏廓，闻见忌寡謏。
南方君子居，吾敢废强矫。
勿兴儿女恋，后会龟已兆。
千山空棱层，万水自漭渺。
行行得夷路，长辔策騕褭。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。